Papersnake/gushiwen huggingface dataset:
念始娇（寿暨干）
郑元秀（宋代）

挽红留翠，为东皇、那住二分春色。燕舞回风莺度曲，晴昼光生瑶席。天女擎香，长庚入梦，还有飞仙谪。方瞳方颊，玉壶清浸胸臆。

休问辟谷延年，介君眉寿，自有阴功□。膝下鹓雏俱擢秀，争奋摩天云翼。白雪声中，黄流影里，且放琼舟侧。醉乡深处，兴来时拊金伏。
爱莲堂
钱闻诗（宋代）

懿哉周濂溪，昔揽星江符。
四时花卉多，独以莲自娱。
公见太极初，学业周孔徒。
如何心清净，爱与释氏俱。
理是吾即尔，理非尔异吾。
理与爱适同，彼释我自儒。
只疑牡丹时，贵客笑我愚。
又恐菊花开，隐士斥我迂。
彼此一是非，能问庄生无。
坐看万朵红，翠盖争相扶，
晚凉微雨来，乱落明月珠。
寄韩仲止主簿 其一
赵蕃（宋代）

旧来绝叹茶山竹，今日重悲南涧泉。儒雅风流真不愧，两贤真可作三贤。
和陈倅游石门吊瞿硎先生
虞俦（宋代）

我坐南坡上，高鸿忽飞去。
指点夕阳外，文脊盖其处。
下有奇洞府，有道乃宜据。
鹿裘坐石室，先生岂真踞。
傥是我辈人，傲视非所虑。
桓漫汝何为，乃欲效三顾。
奸心妄窥鼎，未见神合沮。
猿鹤亦汝羞，未易饮食举。
伏滔不自重，且为温所遇。
赞词纵云美，所耻百所慕。
迩来贤别驾，物外欲轩翥。
功名恐未免，溪山亦已饫。
五字识岩石，千载想风驭。
神交付冥漠，心契自平素。
苍苔留履迹，飞花约归路。
先生还一笑，晴云为披絮。
月晦
李世民（唐代）

晦魄移中律，凝暄起丽城。罩云朝盖上，穿露晓珠呈。

笑树花分色，啼枝鸟合声。披襟欢眺望，极目畅春情。
晚登千峰榭
陆游（宋代）

只道文书无了日，也能摆拨上层台。
窗明山雪暮方作，露白野梅寒未开。
老病真惭天下士，穷愁强覆掌中杯。
儿曹莫怪凭阑久，得句何妨秉烛回。
双峰定水璘老送木犀香五首 其四
杨万里（宋代）

传语双峰老，汝师是如来。如何一瓣香，却为杨诚斋。
即事
刘敞（宋代）

长日熏风春欲回，啼莺鸣鴃乱相催。不嫌柳絮都飞尽，惜许酴醾取次开。
题张资政汝川图九首 其三 虾蟆石
汪藻（宋代）

发挥泉石有新图，西蜀蟆颐得尔无。暂作钓璜溪上客，溪神何必问贤愚。
如梦令（五之一）
秦观（宋代）

门外鸦啼杨柳。春色著人如酒。睡起熨沈香，玉腕不胜金斗。消瘦。消瘦。还是褪花时候。
游野航次元应韵三首
李流谦（宋代）

挂起西窗横笛中，白鹭亦有佳客容。
江风脱帻吹短发，明月入户窥愁肷。
只段茅茨补疎漏，安用楼观相复重。
人生趣尚各天性，古人愿识韩朝宗。
桂之树
萧赵琰（清代）

桂之树，托根君之墀。大火当昏，郁郁离离。桂之树，结叶叶，交枝枝，中有丹心君不知。

君不知，含情直待秋风吹。秋风吹，君知之。
慈航道人金正希先生女辛巳春同侄阆客入黄山扫蘖庵和尚塔相见云谷赋此赠之
孙琮（清代）

忆昔南都沦覆日，金公忠烈间世出。崎岖入闽慨熊公，国脉犹世延万一。

天意亡明势莫回，残生皈命维摩诘。南渡文山有故乡，北征子美无家室。

一瓢一钵返江南，三峰得法华山律。花宫今日蘖庵师，丹陛前朝司谏秩。

华山圆寂葬黄山，争光日月金公匹。我游黄山至云谷，铁夫留我方丈宿。

松间忽到两肩舆，一是老尼一儒服。自言金姓阆客名，奉姑扫塔黄山行。

姑受蘖庵亲付嘱，言之未尽涕泗倾。太史正希是我祖，隐士静世是我父。

我父垂髫遭乱离，我祖捐躯报故主。祖有女兮年十九，迸泪深闺携弟手。

惊传余胤破巢搜，负弟仓皇窜林薮。兢兢形迹恐人知，祝发团茅苦相守。

天下承平弟长成，归理家园为娶妇。弟复生儿喜可知，莫谓偷生惭杵臼。

金熊先约成秦晋，兵燹存亡断音信。蘖庵即是我姑翁，往劫沈灰休更讯。

人生苦海叹茫茫，超登彼岸藉慈航。慈航道人翁所命，了却三生梦一场。

今年我姑七十八，参破石头知路滑。父悲早世未酬恩，惜我青衫难振刷。

听罢君言心感切，君家大义成贞节。须眉当日愧元戎，忍把忠良看渫血。

愿君保此黄发期，光昭青史皇天知。
送高学士知越
杨亿（宋代）

万壑千岩古剡中，锦旗朱毂此临戎。
酒厨岁取公田秫，樵舸朝临射的风。
阁吏蒸青藏史牍，席宾簪玳奉谈丛。
海邦讼息多幽赏，禹穴寄书为一空。
翠蛟亭和巩丰韵
赵汝谈（宋代）

幽亭枕苍峡，云窦通曲水。
百折如建瓴，虢虢鸣不止。
客来一抽钥，白雾噀岩底。
欻翕千丈蛟，拿空翠涛起。
天开混沌竅，日洗盘古髓。
谅匪畜池鳞，多应化雷尾。
冯陵气易壮，怖荡辞难侈。
日假金洞光，景逾瑶池泚。
谁云游方外，巧异缁尘里。
坡仙颇年数，觌面犹尺咫。
采句贵自然，巩言良是已。
璇题豁灵界，篆出蕃君里。
物生亦倚数，有形必有靡。
道人亦多事，浮念何时死。
余生嗜泉薮，痼习牵研几。
太息动静机，于何寄真理。
醉倒和沧浪，烦君更详此。
蓼花
薛季宣（宋代）

不矜秀色傲春风，笑倚斜阳露气浓。秋草凄凉风索索，江天寂静水溶溶。

岸移晴绮飘仙袂，叶起丹霞照玉容。可奈少香香似可，为传滋味入醺醲。
游龙湫拜诺矩罗尊者
释祖珍（宋代）

十里松溪到上流，断崖千尺泻龙湫。
谁言尊者心无著，冷眼长年看不休。
胥山庙
曹既明（宋代）

贯弓执矢一亡臣，未洗昭关客路尘。
道上乞飧逢漂女，江边款路得渔人。
致君岂谓初无术，卖国由来别有因。
文种墓空山胁冷，怒潮朝夕怨江滨。
寄黄龙清老三首
黄庭坚（宋代）

骑驴觅驴但可笑，非马喻马亦成痴。
一天月色为谁好，二老风流只自知。
堕泪碑
邓云霄（明代）

汉水东流无尽期，岘山春雨细如丝。古人碑在今人口，还似当年堕泪时。
感风发汗卧病数日推枕翛然叙事为十诗 其九
韩淲（宋代）

病起看儿戏，阶庭闹不休。觅钱何所用，得果更无求。

转觉童心好，翻令老态羞。年光正如电，愁入鬓边秋。
续作永昭陵挽词五首
欧阳修（宋代）

苦雾霏霏著彩旗，犹排吉仗杂凶仪。
常时凤辇行游处，今日龙輴恸哭随。
寄京口鹤林寺长老了即休
萨都剌（元代）

白头不出城南寺，枯坐蒲团笑客忙。过暑葛衣浑破碎，逢秋竹院愈荒凉。

空山云湿龙归钵，古屋松低鹤在床。遥忆题诗旧游处，夜深东壁月苍苍。
少年游
胡翼龙（宋代）

晓莺声脆雨花乾。倦枕梦初残。衣渍香留，窗深纸暗，把镜近檐衣。断云压损溪桥柳，花迳雪阑斑。深倚屏根，间敲诗字，酒醒倍春寒。
题钱选观梅觅句图即用其韵
弘历（清代）

梅有仙风鹤道姿，一家眷属得相随。孤山我亦曾过访，流水行云忆昔时。
读晋纪 其一
陈文驷（清代）

盛誉由来易失真，深源起后转沈沦。江东一样苍生望，争及围棋赌墅人。
喜雨
岳珂（宋代）

去年春旱种不移，后来虽雨那及时。
至今田野有菜色，麦熟未救民啼饥。
今年雨泽知时好，出水身针随处早。
晴无十日雨辄随，雨及一犁日还杲。
天心一念本好生，去年今年何爱憎。
古来藏室五千字，每叹凶年由大兵。
只今崆峒才小熟，沟壑未甦犹五六。
兵端倚伏讵可量，且原藩篱谨西蜀。
火墨坡下岭
范成大（宋代）

清晨入岑蔚，岚重寒飕飀。
忽闻黄鹂语，方悟麦始秋。
旅食法当瘦，远行人所愁。
况复深山中，不与和气游。
苦辛那敢惮，病悴良可忧。
徒忧亦无益，聊作商声讴。
自桐卢至新安杂咏十六首 其四 方干宅
胡应麟（明代）

万山围欲合，一水去仍遥。不识方干宅，桃花满路飘。
春雨怀述 其二
牟子才（宋代）

把酒临风酹太和，春光九十已无多。四阳壮矣阴如此，万卉凄其愁奈何。

不怕生成销铄尽，祇缘花信等闲过。欲将诗句勾晴色，南墅骚人制芰荷。
戊寅五月游庠
邵济儒（清代）

泮水潆洄拓地宽，石亭终古锁阑干。卧碑零落苔封字，留与人间冷眼看。
木绵飞絮歌
庞尚鹏（明代）

曾见溪头杨柳花，飞来飞去落谁家。木绵白絮浑相似，向日随谁阵阵斜。

春来便喜春光好，人人共道花开早。花开花谢能几时，白雪纷纷春已老。

簸扬何必怨东谁，年去年来万古同。自信若非杨柳质，春来依旧满枝红。
句
钱惟演（宋代）

东南地迥宵烽息，西北楼高晚望迷。
送程子方归蜀
仇远（元代）

风雪飘萧季子裘，大江西泝过荆州。
洲家无计归葱肆，岁晚何人付麦舟。
长子应门宽后虑，轻帆入峡及春游。
明年归趁海花发，共醉{鱼畺}仙旧酒楼。
送州人孙沅自本州却归句章新营所居
刘长卿（唐代）

故里归成客，新家去未安。诗书满蜗舍，征税及渔竿。

火种山田薄，星居海岛寒。怜君不得已，步步别离难。
十月旦读子美北风吹瘴疠羸老思散策之句初寮
朱翌（宋代）

南来走炎荒，北归定寻思。
一生困坎壈，忧患真吾师。
堂中木上座，万里唯尔随。
方幸得良喜，那肯怀愁悲。
但令今可行，勿愧论少卑。
少时不解事，日日荒于嬉。
投老又懒惰，得一或十遗。
戏我过此生，造物真小儿。
同蒋教授单令访竹里
胡寅（宋代）

迟日芳郊路，寒暄气已分。
共寻茅屋趣，一醉竹光云。
蕴藉潘怀县，清修郑广文。
衰迟亦何幸，并得友多闻。
游钱塘西湖
释古电（明代）

二月钱塘花满堤，六桥春色接城西。群鸥避雨投荷叶，细草和烟没马蹄。

杖笠徘徊朱槛晚，楼台依旧白云齐。閒游却起沧浪思，应买湖边何处栖。
关山月
朱诚泳（明代）

关山月，居人见月伤离别。结发从军二十年，茫茫万里音书绝。

黄沙碛里无人烟，健儿来往横戈鋋。有时夜渡黑河水，纵横万骑乘冰坚。

千钟马湩名王醉，毡帐夜寒人不睡。朝来下令又南侵，一曲秋笳堪堕泪。

北兵恃力南兵靡，东窜西逃知有几。吁嗟健骨委边尘，半是春闺梦中鬼。

良人一去戍萧关，惆怅于今竟未还。独怜今夜关山月，应照刀痕与箭瘢。
题并头牡丹图
李昌祺（明代）

诚斋天潢尊，游艺妙通玄。名花擅国色，尽向毫端传。

莹其冰玉擅，粲若云锦鲜，朵重干不弱，蒂比葩相联。

红嫣白嫩孰可拟，二乔初嫁争芳妍。娉婷窈窕俱有倾世貌，浅颦轻笑并立偎香肩，含情含娇深自怜。

绛杏绯桃总粗俗，掩面却走羞婵娟。始信摹写精，笔底造化全。

能令欲拆未拆蕊，顷刻烂熳轩窗前。抽萌固弗藉雨露，赋质政尔烦丹铅。

狂蜂窥图屡往返，痴蝶侧目频留连。从尔四序更迭开依然，写成便带长生缘。

荣悴不许覆载专，伊谁承恩得之戚畹钱。焚香正冠再拜，展向素壁悬。

方知运思巧，直夺真宰权，永为宝玩垂千年。
寄尚志
吴则礼（宋代）

孤城惨淡临寒水，战马不收眠陇底。
戍鼓吹角夜迢迢，霜月徘徊梦惊起。
遥知横槊兴方新，绿入沙场细草春。
憔悴谁怜苏季子，貂裘空复敝黄尘。
倦绣篇为云中吕遵义作
张以宁（明代）

騕芜叶暗江云暖，翡翠单飞怨春晚。
陈女多情玉镜分，陆郎薄幸斑骓远。
宝鸭团炉百和香，锦鸳方褥五文章。
阴阴垂柳笼书幌，点点飞花落绣床。
双鸾欲寄金龟倩，燕月吴云不相见。
柔肠万转逐回文，乱绪千条萦弱线。
女贞枝上燕双栖，夜合花前思欲迷。
停针嘿嘿无人会，但觉春山两叶低。
晓嘶绣勒门前路，夜炙银灯帐中语。
指点香茸旧唾痕，见妾朝朝断肠处。
閒居
姚孝锡（宋代）

无客访衰残，柴门尽日关。
耽书真是癖，惜酒近成烟。
苔径行搜句，茅檐卧看山。
却嫌苦镜里，偏照鬓毛斑。
送毛亦史入都
沈受宏（清代）

三月莺花紫陌春，曳裾何处逐风尘。毛生初作平原客，莫使轻他十九人。
再和二首 其二
王十朋（宋代）

少和丹就已登霄，岩与仙风两并高。甚欲此身参鹤驭，尚嫌多并类牛毛。

云间鸡犬年犹永，世上英雄意谩豪。堪羡北山山下客，不缘射雉亦如皋。
相和歌辞。怨诗
鲍溶（唐代）

女萝寄松柏，绿蔓花绵绵。三五定君婚，结发早移天。

肃肃羊雁礼，泠泠琴瑟篇。恭承采蘩祀，敢效同居贤。

皎日不留景，良时如逝川。秋心还遗爱，春貌无归妍。

翠袖洗朱粉，碧阶对绮钱。新人易如玉，废瑟难为弦。

寄羡蕣华木，荣名香阁前。岂无摇落苦，贵与根蒂连。

希君旧光景，照妾薄暮年。
昌阳
方一夔（宋代）

昌阳十二节，茸茸碧且鲜。不堪置几案，拳石留馀妍。

托根寄幽绝，夐在荒山巅。不瞩妇女盼，不闻鸡犬喧。

水石相依附，花开已千年。一朝服食成，肌骨翔飞鸢。

我欲啜此草，隐诀无由传。逝将涉浩荡，相期十洲仙。
与高适薛据登慈恩寺浮图
岑参（唐代）

塔势如涌出，孤高耸天宫。
登临出世界，蹬道盘虚空。
突兀压神州，峥嵘如鬼工。
四角碍白日，七层摩苍穹。
下窥指高鸟，俯听闻惊风。
连山若波涛，奔走似朝东。
青槐夹驰道，宫馆何玲珑。
秋色从西来，苍然满关中。
五陵北原上，万古青蒙蒙。
净理了可悟，胜因夙所宗。
誓将挂冠去，觉道资无穷。
洞庭阻风舟中无俚小饮径醉得句辄书 其二
李岳生（清代）

玉清初授校书郎，三洞灵函纪载详。绿字赤文全阅遍，就中原缺点金方。
踏莎行 题唐赤子太史邓尉观梅诗后
袁寒篁（清代）

十里寒香，千秋艳玉。鱼鳞蝶翅重重簇。五湖人去馆娃荒，问谁消得看花福。

佳客金华，仙才玉局。风流不数林君复。彩毫一夜遍春山，吴侬唱作江南曲。
赵忠简孙璧见过有诗用韵
洪咨夔（宋代）

薄命窘震凌，余生飒粪朽。
闲闲饱款竹，寂寂老锻柳。
溪空渔争隈，野熟饮被肘。
有邻晨致薤，无客夜剪韭。
忽来闯户屦，自拿问字酒。
初见子眉睫，徐语应心口。
顾予果谁与，恐子不我友。
维昔燕夹攻，坐使汴失守。
应奉固乱阶，新法实祸首。
疗危非庸医，救败须国手。
丰魏两翁夺，关洛孤愤久。
人谋密相济，天意断非偶。
攻守岂必同，胜负亦常有。
谁推奸人出，竟堕黠虏诱。
包将复仇戈，付与扫悉帚。
风云激矢脱，日月峻轮走。
残膻污北雪，遗憾挂南斗。
功名本同舟，学术乃各牖。
一时策得失，千古史妍丑。
忠简社稷臣，尚起九京否。
句
王予可（宋代）

石裂雯华渍月秋。
生朝无以自慰作留贫荐一杯
王炎（宋代）

私居饭半菽，官舍食无肉。
何用太清生，囊无一钱蓄。
人言骨相太，有智不如福。
贫者轻于叶，富者重如玉。
轻重信然否，世情手翻覆。
相彼守钱虏，无厌溪壑欲。
口不谈古今，枵然瓠壶腹。
渠固笑我癯，我亦笑渠俗。
珊瑚数十株，胡椒八百斛。
冥冥鬼瞰室，一跌赤其族。
未若贫而安，高枕睡常熟。
我我云溪阳，欹侧数椽屋。
屋后莳菘韭，屋前种梅竹。
室中四立壁，但有书可读。
世故驱我来，营此知斗粟。
仕不上青云，何如返耕牧。
颇怪草玄翁，乃谓贫可逐。
卒岁一布裘，终朝一饘粥。
此外何所求，吾生无不足。
舟次曲江题家书后
魏成宪（清代）

每日扁舟向翠微，鹧鸪相唤燕交飞。春从薄暖轻寒过，人自三枫五渡归。

西笑底须愁索米，南禅曾此话传衣。预思樱笋登厨候，到及林园绿正肥。
卷耳解
张载（魏晋）

闺阃诚难与国防，默嗟徒御困高冈。
觥罍欲解痡瘏恨，采耳元因备酒浆。
子苍携和章见过用韵为谢
曾几（宋代）

胡岭三年自竄流，归来差慰此生浮。
政缘天下无双士，非为江生第一州。
悬榻坐中难入眼，设罗门外少回头。
袖诗不意高轩过，问里人曾到此不。
雪中家从叔瞿山过饮山居
梅文鼎（清代）

青山闭户孤居惯，书卷时开逸兴多。觅句每于闲处得，逢君何意雪中过。

寒花万树看图画，浊酒盈尊起和歌。泥滑只今愁去马，荒村莫惜醉颜酡。
吴王阖庐墓
释智愚（宋代）

海涌通幽一径深，怪来时作老龙吟。
阖闾觌面无回迹，休向空山断处寻。
留别贾舍人至二首
李白（唐代）

大梁白云起，飘摇来南洲。
徘徊苍梧野，十见罗浮秋。
鳌抃山海倾，四溟扬洪流。
意欲托孤凤，从之摩天游。
凤苦道路难，翱翔还昆丘。
不肯衔我去，哀鸣惭不周。
远客谢主人，明珠难暗投。
拂拭倚天剑，西登岳阳楼。
长啸万里风，扫清胸中忧。
谁念刘越石，化为绕指柔。

秋风吹胡霜，凋此檐下芳。
折芳怨岁晚，离别凄以伤。
谬攀青琐贤，延我于北堂。
君为长沙客，我独之夜郎。
劝此一杯酒，岂惟道路长。
割珠两分赠，寸心贵不忘。
何必儿女仁，相看泪成行。
桧迳晓步二首
杨万里（宋代）

雨歇林间凉自生，风穿迳里晓逾清。
意行偶到无人处，惊起山禽我亦惊。
挽四川制帅陈公
刘壎（宋代）

狼烟又起锦城边，帅阃谋疏亦可邻。
先轸元归应有恨，苌宏血化岂无冤。
百身莫赎谁三酹，一死真成盖万愆。
遗事如今人不记，网常犹幸立西川。
句
释守恭（宋代）

影落杨侯宅，根连觉帝居。
梅花十绝追和张文潜韵
王之道（宋代）

凌霜冒雪报花期，大小群芳例是儿。
屈指春风无十日，东君元是旧相知。
和补之梅花
廖正一（宋代）

蕙兰芳草久睽离，偶泄春光此一枝。自许轻盈羞粉白，何人閒丽得邻窥。

寒欺薄酒魂消夜，月入重帘梦破时。幸有暗香襟袖暖，江南归信不应迟。
招士特似表
李处权（宋代）

山云向晚留，山雨凌晓濯。
花明红欲坠，松净翠可握。
未觉人意宽，独喜乌声乐。
平生麋鹿性，避地谐丘壑。
复接翁季友，诗文賸酬酢。
萝门邃宜步，窪樽深可酌。
不闻杖屦过，无乃厌硗确。
愿承名理谈，煮茗破昏濁。
元日
朱继芳（宋代）

堂上序周亲，相看又一春。吾年方觉老，童子俨成人。

婪尾屠酥酒，从头郁垒神。何须千岁上，即此是新陈。
江亭怨 双鸟
曾廉（清代）

帘卷锦翎惊起。飞入前林花里。莫漫说金银，难得从头到尾。

怪道当时二美。盼取枝头情味。那更有真痴，拚个死生同你。
书怀二首
陈造（宋代）

薄宦爬沙地，平生一不施。
才名将底用，齿发欻如斯。
自笑书汗马，谁今手不龟。
惟馀五色笔，忍赋四愁诗。
听雨
吴敦仁（清代）

万籁萧然夜气清，窗前忽送雨声声。滴残桐子凉犹逗，敲碎蕉心梦未成。

别院挑灯留一点，小楼欹枕到三更。携琴试向中庭听，倍觉泠泠十指生。
蝶恋花（北津夜雪）
刘学箕（宋代）

灯火已收正月半。一夜东风，吹得寒威转。怪得美人贪睡暖。飞得积玉千林变。

道是柳绵春尚浅。比著梅花，花已都零乱。漠漠一天迷望眼。多情更把征衣点。
西江月
徐俨夫（宋代）

曲折迷春院宇，参差近水楼台。吹箫人去燕归来。空有落梅香在。

花底三更过雨，酒阑一枕惊雷。明朝飞梦隔天涯。肠断流莺声碎。
十二峰·翠屏
阎伯敏（宋代）

秋山黄落春山青，不识仙家云锦屏。
六铢天衣下拂石，香风馥郁朝真亭。
春日湖上五首
释斯植（宋代）

雨余蛙吹歇池塘，庭院人闲日正长。
独倚画栏看不尽，海棠无处是山光。
南村
张侃（宋代）

郁李花开春渐残，海棠犹自映杯柈。燕随风舞迎人暖，鸠唤雨来连夜寒。

两水中分清可烛，群山环揖秀堪餐。儿童成队逢寒食，纸剪飞鸢贴雾端。
春日田园杂兴
朱孟翁（宋代）

饾饤蔬槃已竹萌，如何布谷未催耕？牧儿懒散骑牛过，游子牵连信马行。

秧际窥鱼翘白鹭，花间捎蝶下黄莺。东风岁岁添新绿，独我霜髯多几茎。
山隐见梅
钱时（宋代）

万竹林端满树春，略无一点世间尘。
年年相见年年好，转觉梅花是故人。
偶书
杨亿（宋代）

朱轮远守未成欢。薄宦令人意渐阑。
郡阁政清慵按吏，乡园路近欲休官。
梅花绕槛惊春早，布水当簷觉夏寒。
已是三年不闻问，何如归去把鱼竿。
太上皇后合端午帖子词
汪应辰（宋代）

乾坤皆数五，日月正符同。
但仰重离照，难名厚载功。
符离树穴中石篆
佚名（唐代）

旁有水，上有道，八百年中逢栲栳。
和西湖即席二首
舒坦（宋代）

十洲风籁韵笙箫，疑有仙人燕碧桃。
影逼银河星半堕，气吞月窟兔争豪。
九秋波浪沙鸥狎，万古功名钓艇高。
却恨何须明似镜，空令志士泣霜毛。
别卢纶（一作纶别曙诗）
司空曙（唐代）

有月多同赏，无秋不共悲。如何与君别，又是菊黄时。
丁酉经由三高亭再和
周郔（宋代）

吴江未到竟先倾，杳杳渔歌醉里听。
霜晚人家千橘熟，秋晴江上数峰青。
鱼缘香饵吞残钓，鹤趁归帆下远汀。
大艑何时眼中见，乘槎拟欲问台星。
散步
韩淲（宋代）

世道日狭隘，无地可自容。岂不有崖壑，乐此林下风。

乘晴气清和，试听飞流淙。凭轩得名酒，老我时一中。
吊同年杨礼部之美
赵思文（金朝）

海内文章选，人中道德师。争教衰病足，不到凤皇池。
答友人
洪升（清代）

君问西泠陆讲山，飘然一钵竟忘还。乘云或化孤飞鹤，来往天台雁宕间。
春日钟山人见过
李畅（明代）

閒引庭阴扫落花，春风词客到贫家。官衙一径惟栽竹，宦况三年正及瓜。

玩世未应悬组绶，逃名端合卧烟霞。烦君为结东皋隐，自笑归来鬓已华。
五十初度亲友拟举觞为祝时初释服辞之
陈宝琛（清代）

捧觞无复旧斑斓，才脱麻衣泪未乾。弟妹尽知当室感，妻孥浑作寄生看。

难消薄福原应惜，勉受荣施转不欢。亲友倘怜休见慁，不然江上一渔竿。
书申正己秀才所藏雀竹图后 其一
释道潜（宋代）

荒园古堑雪溟濛，细竹枯条共一丛。寒雀喧饥正无赖，输他孔翠食樊笼。
春日餐霞阁
施肩吾（唐代）

洒水初晴物候新，餐霞阁上最宜春。

山花四面风吹入，为我铺床作锦茵。
舟中遇重九
张洵佳（清代）

舟中佳节值重阳，何处登高望故乡。水驿行程催短棹，河梁秋色落诗囊。

霜华旅鬓侵人老，晚节黄花比我香。欲买双螯鱼市少，懵腾一醉到羲皇。
望江南•即事 其一
彭孙遹（清代）

山郭静，春色正纷披。杨柳风柔吹絮粉，海棠雨腻湿胭脂。

憔悴惜芳时。
沿檄柯山归别张特秀
楼钥（宋代）

我昔志学年，侍亲宦西安。
弟兄游庠校，见君平生欢。
君才独颖出，逸驾不可攀。
夜窗共檠灯，春游合杯盘。
虚堂卧雪岭，杰阁横云山。
烂柯上危磴，乌巨沿溪湾。
是时气相高，辩论俱澜翻。
一别二十年，天街见峩冠。
殿庐香决科，蓝袍立清班。
黄牒墨犹湿，大弨力能弯。
尔来又五载，短书能几番。
兹焉捧檄来，吏牍方拿烦。
室迩叹人远，一朝脱笼樊。
满意纵剧谈，痛饮到夜阑。
十步九太行，此事亦孔艰。
进哭老先生，画图惨青纶。
特显顾何为，一昔成大还。
回思我伯氏，人琴有余叹。
感今念畴昔，相与涕泪潸。
故人怅无几，恍如春梦残。
有酒不得饮，有琴不成弹。
复归坐冷屋，使我凋朱颜。
我归不可迟，倚门梦连环。
君言欲舂粮，伴我行路难。
欲去不得去，僧坊话閒关。
年各几半百，后会鬓亦斑。
何处更有诗，此心匪石顽。
群忧发孤笑，属联不当悭。
气岸有如君，著身簿尉间。
盐车勿长鸣，会当上天闲。
掺祛不忍别，雨声为潺潺。
君有门户责，殷勤愿加餐。
试剑池
杨备（宋代）

白刃凝霜照水寒，当时人匣便回銮。
岩前片石犹中断，切玉如泥也不难。
送分定归灵夏
周贺（唐代）

南游多老病，见说讲经稀。塞寺几僧在，关城空自归。

带河衰草断，映日旱沙飞。却到禅斋后，边军识衲衣。
过新滩百里小驻峡州城
袁说友（宋代）

明朝上巴江，日日峡中行。
天险三峡路，峡险滩头程。
就中十二滩，新滩尤右惊。
父老记往时，此地江流平。
一朝陵谷变，崩裂山峥嵘。
大崖江里卧，小石江心横。
作此一大滩，水石相吞并。
涛雷殷昼夜，浪雪鸣轩轰。
空山十里遥，已接千鼓声。
末流到山尾，犹作汹涌鸣。
朝家忧病涉，遣使劳经营。
辇石竟无谋，舟至不敢征。
东来西上者，因有盘滩名。
我来滩水傍，滚沸如煎烹。
众畏岂不畏，稚耋栖檐楹。
遐观一舟来，掀浪嘈鼓钲。
群夫山下蚁，百丈风中筝。
冲涛已颭滟，转柁犹欹倾。
戛戛到龙门，艰苦如颉羹。
须臾近平峡，便觉天地清。
携孥稳乘舟，相庆如更生。
蜀道登天难，于此论始明。
况我衰病余，怀此忧惧情。
国恩念未报，一叶身为轻。
小臣抱孤忠，思有称使令。
举酒望星河，作诗聊自评。
送天柱冯先生
李绚（宋代）

闲驰风驭恣飘飘，因失仙班几度朝。
紫阁旧怜秦树老，赤城新别海山遥。
飞凫又说春经岳，叱橘曾令夜探潮。
不是桃源不归去，故人多半在烟霄。
登五磊山
舒坦（宋代）

五磊峰高笔插天，长松合抱几千年。
尘氛洒落非人世，风露清明近月边。
枕上数声敲夜磬，山前百亩起春田。
我来欲步苍苔色，不著篮舆两两肩。
送伦天瑞暂归石■
何吾驺（明代）

客梦澄如练，况当山月秋。竹声消剩暑，槐露洗新愁。

乍结王生袜，何当李子舟。故人暂相别，云暗海西头。
散直
余坤（清代）

故牍丛残罢检寻，拂衣虚槛动微吟。断烟曳屋连高树，暝色颓空荡积阴。

触雨暮鸦无整翼，负辕疲马有归心。天街向夕冲泥返，久忍饥劳渐可禁。
山中访唐隐居三首 其二
吴景奎（元代）

我爱春山多胜事，与君竟日不能回。云生叠嶂层层见，风送飞花冉冉来。

灌木时闻幽鸟转，柴门多为故人开。蕨拳笋角供清酌，石上洼尊不用杯。
显仁皇太后挽辞 其一
史浩（宋代）

白水神龙跃，苍梧缋翟归。八纮瞻寿母，二纪御慈闱。

春酒霞方烂，秋阳露已稀。伤心老莱服，不上赭黄衣。
临江仙
王千秋（宋代）

者也之乎真太错，甘心吞棘吞蓬。有无俱尽见真空。炉锥难自荐，关捩只心通。

野鹤孤云元自在，刚论隐豹冥鸿。此身今在幻人宫。要将驴佛我，分付马牛风。
踏莎行·芳草平沙
张翥（元代）

芳草平沙，斜阳远树，无情桃叶江头渡。醉来扶上木兰舟，将愁不去将人去。
薄劣东风，夭斜落絮，明朝重觅吹笙路。碧云红雨小楼空，春光已到销魂处。
次韵白莲
周必大（宋代）

污沟浊水叶田田，又见新栽京府莲。
玉井谩传青壁外，雪肤如府射山前。
泛红入幕王家俗，种白开池陆子贤。
不用若耶溪畔女，兰桡夜采月娟娟。
题巴东县秋风亭
程公许（宋代）

万山寂寂巴东县，千古堂堂寇长官。
野水可无诗问讯，秋风长长泪汍澜。
著楼无地尽渠诧，折箠立功非我难。
君看公安一梢竹，向来许国寸心丹。
龙剑谣题延平剑去图
钱宰（明代）

双龙剑，双飞几今古，乃是莫邪之夫、干将之妇。金铁未流时，大冶交龙虎。

铸得龙泉及太阿，光怪或分终复聚。自从丰泽斩秦妖，鸿门翼楚舞。

三侯歌其雄，四海加其武。大风飒飒日色黄，云气从之天下雨。

一朝奋鬣飞上天，万里扶摇竟何许。虹光夜夜斗牛间，丰城陆沈暂一还。

乃知变化终莫测，神物岂久留人寰。或云张公亡、大雷死，小雷佩之行江涘。

腰间宝鞘声铿然，两龙复合延平水。延平水，深复深。

在天逐雄飞，在海逐雌沉。四海大一统，五兵不敢侵。

镇国家、安边陲，神剑长为龙虎吟。
送薛侍郎贬峡州司马
贯休（唐代）

得罪唯惊恩未酬，夷陵山水称闲游。人如八凯须当国，

猿到三声不用愁。花落扁舟香冉冉，草侵公署雨修修。

因人好寄新诗好，不独江东有沃州。
喜雪
吴芾（宋代）

糁遍山巅与水涯，天公着意做年华。
要令腊里呈三白，时向空中散六花。
勒住玉梅还可恨，妆成琼树却堪夸。
须知造物忧民切，预把丰穰报万家。
象弈一首呈叶潜仲
刘克庄（宋代）

小艺无难精，上智有未解。
君看橘中戏，妙不出局外。
屹然两国立，限以大河界。
连营凛中权，四壁设坚械。
三十二子者，一一具变态。
先登如挑敌，分布如备塞。
尽锐贾吾勇，持重伺彼怠。
或迟如围莒，或速如入蔡。
远砲勿虚发，冗卒要精汰。
负非繇寡少，胜岂击彊大。
昆阳以象奔，陈涛以车败。
匹马郭令来，一士汲暗在。
献俘将策勋，得隽众称快。
我欲筑坛场，孰可建旗盖。
叶侯天机深，临陈识向背。
纵未及国手，其高亦可对。
狃捷敢饶先，讳输每索再。
宁为握节死，安肯屈膝拜。
有时横槊吟，句法尤雄迈。
愚虑仅一得，君才乃十倍。
霸图务并弱，兵志贵攻昧。
虽然屡克获，讵可自侈忲。
吕蒙能馘羽，卫瓘足缚艾。
南师未宜轻，夜半防斫寨。
信庵赵少保挽诗 其一
林希逸（宋代）

勋名已盛端嘉日，身佩安危三十年。自去鸿枢开督府，迄辞鸱阁老平泉。

早看养马封侯将，晚作骑鲸捉月仙。纵道进贤冠最好，不须画此上凌烟。
淇上酬薛三据兼寄郭少府微
高适（唐代）

自从别京华，我心乃萧索。
十年守章句，万事空寥落！
北上登蓟门，茫茫见沙漠，
倚剑对风尘，慨然思卫霍。
拂衣去燕赵，驱马怅不乐。
天长沧州路，日暮邯郸郭，
酒肆或淹留，渔潭屡栖泊。
独行备艰险，所见穷善恶。
永愿拯刍荛，孰云干鼎镬！
皇情念淳古，时俗何浮薄。
理道资任贤，安人在求瘼。
故交负灵奇，逸气抱謇谔，
隐轸经济具，纵横建安作，
才望忽先鸣，风期无宿诺。
飘摇劳州县，迢递限言谑。
东驰眇贝丘，西顾弥虢略。
淇水徒自流，浮云不堪讬。
吾谋适可用，天路岂寥廓！
不然买山田，一身与耕凿，
且欲同鹪鹩，焉能志鸿鹤！
风流子（闻桂花怀西湖）
翁元龙（宋代）

天阔玉屏空。轻阴弄、淡墨画秋容。正凉挂半蟾，酒醒窗下，露催新雁，人在山中。又一片，好秋花占了，香换却西风。箫女夜归，帐栖青凤，镜娥妆冷，钗坠金虫。

西湖花深窈，间庭砌、曾占席地歌钟。载取断云归去，几处房栊。恨小帘灯暗，粟肌消瘦，薰炉烟减，珠袖玲珑。三十六宫清梦，还与谁同。
留弟郢不得送之江南
孟郊（唐代）

刚有下水船，白日留不得。老人独自归，苦泪满眼黑。
海陵岁暮
孙应时（宋代）

地气长江北，云容古戍边。
层冰明薄日，积雪了穷年。
乡远劳羁梦，官间足晏眠。
客来相劳苦，不责坐无毡。
百字令 其四 朽月苦雨，空负登高，展期十九，补作重阳
张慎仪（清代）

黤霪骑月，闷恹恹使我，乱愁无际。佳节重阳愁里过，消领枯禅滋味。

栖雀惊寒，旅鸿送响，终夜不成寐。祷晴应准，卜期再补秋禊。

补禊虽已歉迟，笑歌随意，也当西原会。簪菊佩萸仍故事，重整者番游屐。

厨近壶飧，友联园绮，一醉情应慰。凭高念远，文通恨赋休寄。
杜鹃
赵师秀（宋代）

三月江头花正开，啼教花片委青苔。
若嫌此地非君土，今度归时莫要来。
安乐窝中自讼吟
邵雍（宋代）

不向红尘浪着鞭，唯求寡过尚无缘。
虚更蘧瑗知非日，谬历宣无读易年。
发到白时难受彩，心归通后更何言。
至阳之气方为玉，犹恐鑽磨未甚坚。
孟子 求放心
陈普（宋代）

放豚无迹竞西奔，著意追求孰用功。惟必操存能主敬，依然不离这腔中。
望思台
郑还古（唐代）

谗语能令骨肉离，奸情难测事堪悲。

何因掘得江充骨，捣作微尘祭望思。
挽所子美侍郎
孙应时（宋代）

游刃刀无缺，韬光玉自温。
世途犹砥柱，士论亦龙门。
仁者宜三寿，天乎遽九原。
老成周雅叹，此事更谁论。
和孟虔州闲斋即事
包何（唐代）

古郡邻江岭，公庭半薜萝。府僚闲不入，山鸟静偏过。

睥睨临花柳，栏干枕芰荷。麦秋今欲至，君听两岐歌。
葛仙坛
周兑（宋代）

稚川不恋晋衣冠，勾漏仙成九转丹。剩得数行风雨竹，人间珍重扫空坛。
玉阶怨
冯娴（清代）

夕殿沈沈夜，偏悬明月光。君恩何处空惆怅，隐隐星河漏正长。

清露凝兮玉阶静，秋风吹遍罗衣冷。寂寞长门思悄然，含情独对冰帘影。
和潞公行及白马寺得留守相公书云名园例惜好
司马光（宋代）

相国东郊迓帝师，油幢交映碧参差。
都人共喜安舆到，正是余花可惜时。
月中过蜻蜓浦
陆游（宋代）

天光水色合为一，舟出西城犹落日。
一规忽见寒璧升，万顷坐叹溶银溢。
哀哀姑恶诉何苦，熠熠萤火光自失。
苇低时见小艇过，水响遥知大鱼出。
铜壼玉酒我径醉，短发垂肩蓬不栉。
缓篙溯月勿遽行，坐待湘妃鼓瑶瑟。
秀实再用前韵惠诗再答·答见赠
王洋（宋代）

身似鹪鹩寄远林，仍将病骨卜晴阴。
有情缘堕有情法，无处云知无处心。
棋对僧窗时自纵，诗传人口不堪吟。
感君裁鉴多清赏，收拾焦桐爨下琴。
惜竹
陈亚（宋代）

出槛亦不翦，从教长旧丛。
年年到朱夏，叶叶是清风。
送霍友山省觐春州
陈恭尹（清代）

舟入卢溪秋已分，西风吹叶落纷纷。清波倚棹人如玉，中路看山石似云。

衣彩每同昆弟舞，学诗兼与及门闻。春州引望崆峒近，鸣和天边鹤一群。
读王伯大都承奏疏
王迈（宋代）

去非前日在端平，我以为兄不敢名，
若使去非观此疏，须饶幼学作难兄。
眉州燕游杂咏十首·远景楼
晁公溯（宋代）

山川未为远，在此轩楯中。
我觉千岁近，民今三代同。
治平三肆秋七月当涂郭功父招无为杨次公会于环峰时五云叟陈德孚以诗寄吾二人因联句酬之
杨杰（宋代）

空山坐寥落，疋马邀俊哲。入门肆高谈，清风扫烦热。

忆昔治平肆，姑熟溪上别。岁时激箭急，倏忽三十月。

读书非少锐，欲论先卷舌。归田殊未成，累累逐羁绁。

孰谓赵魏老，不能佐滕薛。由来岁大寒，松柏见孤节。

朋心久愈至，忠规补残缺。儿童喜父执，饤饾成罗列。

壶有玉泉酒，庖有冰裙鳖。野芡剖珠玑，秋瓜咀霜雪。

新粳刈且舂，香炊软三淅。放匕聊醉饱，百忧旋磨灭。

升平击尧壤，险怪探禹穴。吐气直虹霓，落笔淬金铁。

词源河汉翻，俯视堤防决。文章贵天成，追琢讥窜窃。

抵掌万古事，高下争蚁垤。挹酌华阳水，荡涤尘土咽。

吾心了何染，本理忘巧拙。圣贤久不作，情伪愈分别。

竹阴卧片石，浩歌声欲阕。山童倏及门，喜音屈高洁。

传闻脱世累，天境妙搜抉。疏帘卷危阁，九峰青嵽嵲。

吟馀琴一弄，铿然响环玦。老鹤不敢鸣，千里飞云绝。

次公君素交，嗟予尚契阔。畴能枉篮舆，相期出寥泬。
福圣观
李建中（宋代）

永怀閒访道，斗上上仙居。瀑水磬声外，桂花林影疏。

山名孙绰赋，观额葛玄书。已负秋来约，诛茅兴有馀。
虎邱遍观题壁
钱时（宋代）

莫嗔鱼目混摩尼，著目从头亦自奇。
但向壁间时得句，老夫不用更题诗。
送人
李兆先（明代）

南国骚人忆薜萝，每逢尊酒一酣歌。
隔年乡信春前至，入夜归心梦里过。
旧路渐随燕树远，故山偏傍越溪多。
阳和到处流澌尽，时送东风与碧波。
四月出都
朱秉成（清代）

日日言归未得归，今朝才是上征騑。轻装手办身都健，浪迹依征计总非。

京国春阑花事歇，黄公市散酒征稀。上林无尔营巢处，归去江边旧钓矶。
春阴
何应龙（宋代）

密雨流酥入翠苔，春阴日日鏁楼台。
女郎未有寻芳约，辜负樱桃一半开。
丁酉上元
陆游（宋代）

鼓吹连天沸五门，灯山万炬动黄昏。
美人与月正同色，客子折黄空断魂。
宝马暗尘思辇路，钓船孤火梦江村。
古来漫道新知乐，此意何由可共论。
豁然阁
蔡佃（宋代）

长风东南来，浊浪挠清镜。小轩寂寞人，默视心境静。

扁舟暂淹留，思与孤鸿迥。洞庭眼中物，何必更乘兴。

顽石漫巑岏，终惭泗滨磬。
送思齐上人之宣城
林逋（宋代）

林岭蔼春晖，程程入翠微。
泉声落坐石，花气上行衣。
诗正情怀澹，禅高论语稀。
萧闲水西寺，驻锡莫忘归。
南庵听琴
韩淲（宋代）

霜晴随意到南庵，近有溪流远看山。小醉情怀听别鹤，数声清弄入幽閒。
次乾明观汪新恩
杨公远（宋代）

家世桃源越几年，蓦携书卷觅安全。
来寻竹所山房处，为结梅安纸帐缘。
白鹤词歌明月下，黄庭经勘晚风前。
他时九转功成后，稳驾真人莲叶船。
彦礼提宫寄似黄芙蓉诗次韵奉酬二绝
喻良能（宋代）

红粉虽云妙，鹅黄亦大奇。
欲知堪画处，绝胜采江时。
薛道祖荼蘼诗帖赞
岳珂（宋代）

夹路浓阴野兴长，荼蘼想见竞年芳。至今四月花如雪，犹带河东翰墨香。
再登斗野亭路旧韵寄太虚
李之仪（宋代）

北舟揽黄氏，楚楚不自平。故步聊低回，新月微风清。

蛙声语莫下，泡涌浮修甍。何在超世游，翳路情难倾。

西堂梦不到，春草还复生。长年浸枯蘖，有时怀层城。

适从吴儿炊，又作淮人烹。皇皇遍诸侯，吾人愧安行。

独抱照乘姿，花枝似相明。拂衣归待旦，南州逢顾荣。
苦雨
陆游（宋代）

尽道迎梅雨，能无一日晴。
窗昏愁细字，檐滴乱疏更。
未怪蛙争席，真忧水冒城。
何由收积潦，萧鼓赛西成？
翰林院望终南山 其一
吴筠（唐代）

窃慕隐沦道，所欢岩穴居。谁言忝休命，遂入承明庐。

物情不可易，幽中未尝摅。幸见终南山，岧峣凌太虚。
句 其一
范百禄（南北朝）

携月入上清，一览无馀山。
春晚出游
陆游（宋代）

柳暗人家水满陂，放翁随处曳筇枝。
村深麦秀蚕眠後，日暖鸠鸣鹊乳时。
送赵大资途次口占
苏泂（宋代）

渡口斜阳欲满旗，锦衣容易逐云衣。
圣朝无事宗臣老，白发沧浪一舸归。
题崔鉴泉署丞作春山隐秀扇面
许有壬（元代）

半生给事五云间，惯作蓬壶富贵仙。移入月轮收不住，光风浮出翠孱颜。
计辉父访予上持山中归龙溪款话一夕前韵相赠
程公许（宋代）

忆曾款竹憩神舆，赓赋传抄倦小胥。
偶复缘云寻胜践，忽惊响小慰逃虚。
卜邻拟营环堵，饱饭何当共趁墟。
浮世升深何足计，得如一室静翻书。
柳枝五首
李商隐（唐代）

花房与蜜脾，蜂雄蛱蝶雌。同时不同类，那复更相思。

本是丁香树，春条结始生。玉作弹棋局，中心亦不平。

嘉瓜引蔓长，碧玉冰寒浆。东陵虽五色，不忍值牙香。

柳枝井上蟠，莲叶浦中干。锦鳞与绣羽，水陆有伤残。

画屏绣步障，物物自成双。如何湖上望，只是见鸳鸯。
念奴娇 春恨
范安澜（宋代）

别离容易，到如今殊觉，当初草草。帘外东风吹不尽，不管愁人烦恼。

燕子飞忙，莺儿声涩，寒食清明了。无情是我，等閒放却春老。

小院曲曲阑干，分明犹记，惆怅无由到。自恨不如明月影，直入萧娘堂奥。

锦字修成，无人寄与，拈向银灯烧。青衫湿透，泪珠零落多少。
九望 其九 望西樵
区大相（明代）

山崛起兮海湄，复回薄兮云际。见千里兮平皋，挹四郊兮芳霭。

出厚地兮百盘，挂青天兮片黛。溪谷兮多姿，朝昏兮殊态。

日出兮䆗窱，波泛兮容裔。灵穴兮吟风，幽林兮积翠。

曾结庐兮几客，横荒涂兮千载。披阴阜兮吐霞，升阳崖兮迎旭。

忽云中兮鸡犬，更天边兮乔木。巅积水兮可艇，涧连村兮比屋。

交远皋兮茶烟，若有人兮卉服。幸不游兮豺虎，差可方兮麋鹿。

媚林麓兮返照，喧阶除兮乱瀑。飞瀑下兮湿云，径凝烟兮不分。

鸾鸿归兮山响，菌桂发兮林芬。灌尧韭兮九节，挺仙使兮一群。

三山渺兮难即，十洲恍兮空闻。岂若近兮几席，况乃接兮榆枌。

山中人兮来何迟，抚云松兮望所思。岁复岁兮不可待，年复年兮滞还期。

秋风歇兮蕙若，春雨长兮蕨薇。胡长违兮涧户，永阒寂兮岩扉。

命芝童兮翳芝盖，邀桂父兮扬桂旂。誓永绝兮氛垢，从天路兮薄言归。
湖上
王同祖（宋代）

湖头春水千丈碧，湖堤嫋柳不盈尺。
唱歌女儿棹船回，惊起沙鸥对对立。
南歌子
程垓（宋代）

竹粉翻新箨，荷花拭靓妆。断云侵晚度横塘。小扇斜钗依约、傍牙床。
蘸蜜分红荔，倾筒泻碧香。醉时风雨醒时凉。明月多情依旧、过西厢。
送昭礼还金陵四首
赵蕃（宋代）

君似便风船，千里才一瞬。
我如久眢井，湮没不可浚。
愧君力推挽，令我去鄙吝。
加我以数年，庶几乎少进。
三衢教授陈德召宠贶新篇兼辱寄惠古史赋三小诗为谢 其二
孙觌（宋代）

世人识真少，耳剽得惊坐。安知百尺楼，上有元龙卧。

儒官为官百，学子书吏课。长谣振商音，丽藻发楚些。

独有白雪章，妙绝无人和。
秋意
蒋廷玉（宋代）

秋意如诗淡，又如湘水清。
无家人易感，有笔画难成。
月冷砧千杵，江空雁一声。
梦回蕉叶上，残雨几番鸣。
西斋雨後
陆游（宋代）

香碗灰深微炷火，茶铛声细缓煎汤。
百年浮世几人乐，一雨虚斋三日凉。
帘外微风斜燕影，池边残照歛萱房。
纱幮石枕萧然卧，付与今宵幽梦长。
送秦系赴润州
韦应物（唐代）

近作新婚镊白髯，长怀旧卷映蓝衫。

更欲携君虎丘寺，不知方伯望征帆。
绍定三年寿明仁福睿皇太后册宝九首
佚名（隋代）

思齐圣母，媲于周任。
骨乾屐坤，博厚洪深。
七兗既避，万寿自今。
昕庭发号，式昭德音。
杂诗二十七首
曹勋（宋代）

此生扰扰事无穷，脱得闲身石火中。
聊种柴桑三径菊，未输严濑一丝风。
贤者之孝二百四十首·微子
林同（宋代）

岂计身封宋，只愁祀绝殷。
不惟称克孝，亦自首三仁。
寄周洪道参政
陆游（宋代）

菱舟烟雨久思归，贪恋明时未拂衣。
乞与一城教睡足，犹能觅句寄黄扉。
上虞相行春口号十首 其一
王质（宋代）

宾从行间锦作团，相公马上玉为山。今朝除却西湖好，天下无春似此间。
李孝先就婚西村即事赠诗勉之二首 其一
陈恭尹（清代）

百曲西村水，三春合卺杯。夭桃花路近，连理树门开。

择对元难偶，题诗自得媒。尊君风义在，朋旧总能来。
竹溪直院盛称起予草堂诗之善暇日览之多有可
刘克庄（宋代）

治化无深浅，要诸久始知。
遗民它日泪，太傅向来碑。
反袂缘何事，轻裘若在时。
勋名一片石，尸祝百年思。
不比山公醉，惟应湛辈悲。
征南亦深刻，感慨者为谁。
砧声
郑国藩（清代）

秋来处处捣轻罗，急节繁音信手挝。窗隔绿纱知运杵，灯摇红豆想横波。

谁家月照离情苦，永夜风传别绪多。却笑老怀容易感，苦吟无计逐诗魔。
将入仙都
方岳（宋代）

客如我亦未为俗，着我於中何忝渠。
若作春阴愁又绝，蕙花香冷雨疏疏。
颍口
姚柬之（清代）

丹枫黄叶颍城西，淮水汤汤出古黎。野鹤于人恒皎皎，饥乌何事复凄凄。

眼空京洛青天远，发短江湖白日低。安得琼苏南岳酒，沙头一饮醉如泥。
对雪寄新定冯使君二首
贯休（唐代）

仙掌空思归未能，焚香冥目对残灯。岂知瑞雪千山合，

空觉春寒半夜增。翳月素云埋粉堞，堆巢孤鹤下金绳。

因思太守忧民切，吟对琼枝喜不胜。

政化由来通上灵，丰年祥瑞满窗明。气严坐久灯凝焰，

片大更深屋作声。飘掩烟霞何处去，欹斜杉竹向帘倾。

雪林中客虽无事，还有新诗半夜成。
上巳日石湖王百穀席上送童山人子明
黄姬水（明代）

词客来游修禊辰，澄江十里绿杨津。
喜寻胜景迎佳节，愁对青山送远人。
水上传觞浮露气，林间着屐藉花尘。
吴台越峤同芳草，无那明朝两地春。
题凝清轩
陈完（明代）

凝清新揭扁，轩舍倚云开。爽气西山入，凉飙北牖来。

昼閒泉在沼，琴静月当梅。允矣丘中赏，符兹物外游。
题曲终人不见江上数峰青
尹廷高（元代）

青山不改重华世，玉瑟空馀太古音。遗恨湘江流不尽，至今眉黛锁遥岑。
岁晚书怀
陆游（宋代）

早见龙翔上太清，即今孤宦老山城。
灵丹不解换凡骨，薄命枉教生太平。
积雪楼台增壮观，近春鸟雀有和声。
如山吏牍何时了？惆怅西窗晚照明。
赠姚燮用其答黄广文钊韵
董国华（清代）

斯文系元运，得失千古争。高怀物表蕴，太音弦外生。

芒燄星斗接，浩气波涛倾。所惧正轨戾，勿虑流辈轻。

真艳陋鞶帨，至味殊鼎烹。姚君起浙右，诗法雄心兵。

孤立具神勇，坚阵排群英。罙入洞奥窔，特出惊严明。

馀力破溟涬，奇光夺冰晶。比来此道杂，茅苇待廓清。

予少事柔翰，如射不中程。苦吟鉥肝肾，寂感遗影形。

区区竞门户，鄙彼沟犹盲。上探风骚源，渐觉灵光萌。

所惜困簿领，错午雅俗并。兹幸谢尘鞅，退适邱樊情。

相期溯正始，荆棘除纷萦。琅然夜堂磬，凉韵卑蚓虻。

横竹别分刌，累黍谐奇赢。敢言笙璈合，差慰方寸怦。

春明揽景辔，濯濯王途行。将赓阿阁凤，先掣碧海鲸。

昌黎得修绠，文房筑长城。庶几巨刃扬，白日开青冥。
寓言
陆游（宋代）

山海三家市，风烟五亩园。
藜羹均玉食，茅屋陋朱门。
耕钓此身老，乾坤吾道尊。
故交沦落尽，至理与谁论？
上雪窦山奉慈禅院
舒亶（宋代）

白云堆里笑呵呵，上接天衢不较多。翠锁亭台山月冷，香风吹裓尽莎罗。
杂题
陆游（宋代）

贫中得味如餐蔗，语下明人似到乡。
对客欲谈浑忘却，笑呼童子替烧香。
西岘峰
黄溍（元代）

层云抱春岑，急濑泄嵌窦。修蹊入窈窕，众绿蔚以茂。

名亭标水乐，柱折荒碑仆。幽寻得缁庐，乱石扶结构。

青精午堪饭，碧涧寒可漱。平生慕真赏，及此成邂逅。

冥探指绝顶，有路忽通透。缘萝度蒙密，翠气湿衣袖。

寄身泬寥内，下睨人寰陋。清讴杂风竹，大啸落岩狖。

东峰在眉睫，可望不可就。同游却何时，瑶草春已秀。
述怀寄达邢太仆子愿先生二首 其一
王一鸣（明代）

白简腾三府，黄州住二年。旱从新谷贷，寒想叠衣眠。

简出山川贵，深耕性命全。优游开万卷，事事信皇天。
仲冬初吉归途即事
安熙（元代）

雾惨云愁结暮阴，游方客子正悲吟。霜风有恨号平楚，寒日无悲下远岑。

沧海齐州半摇落，乾坤今昔几消沉。意长世短知谁会，一曲商歌万古心。
雨卧中林因怀西林寄何人止
李之世（明代）

微雨暗复滴，长风吹不晴。灯窗泉独语，林梦叶频惊。

傲岸非关癖，萧閒颇得情。因之怀夙好，西郭有寒盟。
旃檀四十二臂观音赞
释德洪（宋代）

汝意有言，枯杌作鬼。我心不生，髑髅则水。乃知妄觉，一法成二。

湛然圆明，百千一耳。稽首大士，应物而形。随其小大，如谷答声。

千臂执持，千眼观照。以无心故，受用俱妙。臂如青春，藏于化身。

随其枝叶，疏密精神。唯此瑞相，四十二臂。不越径寸，庄严毕备。

清凉宝月，或慈或威。如欲举足，花轮乘之。碧螺之间，有佛俨容。

如蟭螟虫，巢蚊睫中。隐于石间，显出蚌蛤。以无碍慈，不择清浊。

我观震旦，种性猛利。由闻思入，甘露灭地。愿加被我，障尽心开。

如观世音，无碍辩才。我说此偈，万象合掌。何以无碍，敲空作响。
南堂新甃花坛二首
苏辙（宋代）

乱竹侵红药，病花羞晚春。
移根近谈笑，得土长精神。
荣悴非由尔，芬芳止为人。
庭西井泉好，汲灌每躬亲。
句
王之奇（宋代）

炳若丹青敷德义，后人於此取良规。
句 其二
洪迈（宋代）

天上长留滕六在，人间会有葛三来。
荆南席上咏胡琴妓二首
王仁裕（唐代）

红妆齐抱紫檀槽，一抹朱弦四十条。湘水凌波惭鼓瑟，

秦楼明月罢吹箫。寒敲白玉声偏婉，暖逼黄莺语自娇。

丹禁旧臣来侧耳，骨清神爽似闻韶。

玉纤挑落折冰声，散入秋空韵转清。二五指中句塞雁，

十三弦上啭春莺。谱从陶室偷将妙，曲向秦楼写得成。

无限细腰宫里女，就中偏惬楚王情。
杏花
文嘉（明代）

三月曲江微雨乾，东风一日遍长安。围烟簇粉春如海，总待新郎马上看。
余干放舟后作时以病不饮故见之诗
赵蕃（宋代）

月驶云俱驶，风恬浪亦恬。
浑如画横轴，又似镜开奁。
蛮子钓未已，长年行不厌。
素羸同李贺，止酒效陶潜。
邻女幼归儒家因婿无籍沦于塞下闻而有感
王慧（清代）

曾向邻居共疑纱，裁云咏絮斗芳华。香沾绣帙同分线，春暖妆台互送花。

漫说罗敷原有婿，可怜蔡琰竟无家。于今辫发垂双耳，紫塞斜阳泣暮笳。
萧果卿祭酒挽章二首
吕祖谦（宋代）

虚心观世态，实行播乡评。
璧玉中边厚，冰壶表里清。
家声到萧传，人望似阳城。
殄瘁无穷恨，湘江日夜倾。
谈信余复惠山古迹感赋
张云鸾（明代）

往哲留题处，幽人费讨寻。细莎迷旧迹，斜竹长新阴。

六代青山色，三唐白雪音。徘徊烟景暮，怀古意何深。
杂咏一百首·侯嬴
刘克庄（宋代）

白发夷门老，能兴晋鄙师。
魏王备它盗，曾不备如姬。
蜻蜓浦
陆游（宋代）

舍北蜻蜓浦，新秋偶一来。
菱丝烟际老，芡觜露中开。
渔火明还灭，沙禽去却回。
吾行兴无尽，舟子莫相催。
琅邪山
晁端禀（宋代）

琅邪山色连云绿，烟树参差裹岩谷。幽香烂熳四时花，翠影交加万竿竹。
感旧
陆游（宋代）

忆从南郑入成都，气俗豪华海内无。
故苑燕开车载酒，名姬舞罢斗量珠。
浣花江路青螭舫，槎柳球场白雪驹。
回首壮游真昨梦，一竿风月老南湖。
鹧鸪天（社日落成烟雨楼二首）
李处全（宋代）

烟雨溟溟趁落成。只应天欲称佳名。万丝明灭青山映，匹素浓纤氵录水萦。

民亦乐，美能并。酒杯莫惜十分倾。要知社下平生志，觞政聊须为主盟。
题红梅二首 其二
贝琼（元代）

野桥山店记年时，管领春风有一枝。却笑罗虬不解事，百篇空赋比红诗。
冬日
孟郊（唐代）

老人行人事，百一不及周。冻马四蹄吃，陟卓难自收。

短景仄飞四，午光不上头。少壮日与辉，衰老日与愁。

日愁疑在日，岁箭迸如雠。万事有何味，一生虚自囚。

不知文字利，到死空遨游。
承左虞兄过访赠余长歌感激用壮聊尔志答
王世贞（明代）

张侯若乳虎，少负食牛气。生平所不平，舍儿比国士。

懒为大将长揖人，何况州司折腰吏。腰间累累金符黄，再悬再掷还君王。

桃叶渡头解兔鹘，柳花店中脱鹔鹴。宁容醉尉呵止宿，甘与侏儒共一囊。

虽然落魄高阳里，毕竟难呼纨裤子。当怀明月将报恩，入匣清霜少知己。

以兹宿草荒蒋径，时复扁舟下娄水。兴来赠我长歌行，伯氏复与施丹青。

恍如辋川入我案，又似易水溅溅鸣。虹云缭绕气郁勃，珠玑错落光纵横。

丈夫有才终有用，为汝感慨神俱竦。生欲椎周子南床，死欲掘顾元公冢。

嗣宗见忌双眼色，宣明可憎一面孔。汝慎勿学灌将军，我非窦家老秃翁。

偶然小醉漏消息，前身自是汝南公。但遇人间失意事，相将跳入玉壶中。
盘洲杂韵上 木犀
洪适（宋代）

逋客敢欺桂，秋岩曾遣风。古香吹一再，如到广寒宫。
次韵邦直中秋夜月
许景衡（宋代）

秋半风高天四垂，去年曾此赏清辉。素娥可爱还依旧，游子谁知尚未归。

望极星辰皆北拱，兴阑乌鹊自南飞。一声水调何人唱，莫惜淋浪酒湿衣。
奉和江冲陶隐居二十韵 其十七
汪炎昶（宋代）

高人厌尘纷，不肯栖平地。木末敞轩窗，托此超然意。
人日晓渡濠梁
黎遂球（明代）

道傍停马独依依，谁问观鱼乐与非。日照大濠城影乱，雪残衰与路沙飞。

篙师向晓齐迎渡，客子冲寒自着衣。回首故园歌舞节，风尘相逐愧轻肥。
奉檄往哭象山复会葬及归自金溪留宿本县仙乐
杨简（宋代）

道士清晨喜告余，昨朝膏露降濡濡。
夜来舆从留山观，此瑞端呈邑大夫。
我闻之言半疑信，踏破晓光上孤峻。
巍然古殿汉天师，水绕丹炉叶明润。
旁观复折取以前，连日祥应讵偶然。
我亦尝审甘如饴，是谁执此变化权。
益信人心自灵妙，莫执人神定名号。
此机不动万象沈，此机一发靡不到。
此机不属上下中，此机非西南北东。
此机无远亦无近，此机至正而大公。
此机夫人之所有，何不自贵自善守。
寸善微萌天地知，小恶开元祸随后。
皇天无亲亦无常，愿言孜孜兢兢悠久而无疆。
缘识
宋太宗（宋代）

巅峰一望水深潭，谁解缘情语话堪。
暗室自开明日月，道心奇话老山菴。
研穷妙理真消息，诫忌先贤让不贪。
稽古尚为今法则，愚蒙太甚苦惔惔。
送友人入湘
李嘉祐（唐代）

闻说湘川路，年年苦雨多。猿啼巫峡雨，月照洞庭波。

穷海人还去，孤城雁共过。青山不可极，来往自蹉跎。
郑闳中挽辞二首 其二
韩维（宋代）

守道贫原宪，传经老伏生。声名徒自振，心虑淡无营。

废卷多怀古，衔杯靡吝情。思君最深处，始卒尽纯诚。
题范氏文官花二首
陶安（明代）

卉木无情似有情，九天雨露赐恩荣。何缘颜色频更换，别有春工染得成。
彭孝求以诗送芍药云今年厄闰不佳且许红都胜不至云待明年戏答小诗
周必大（宋代）

厄闰黄杨古所传，翻阶红药岂其然。明年果得真都胜，便是双鸧一箭穿。
摸鱼儿 仲宣楼赋
陈策（宋代）

倚危梯、酹春怀古，轻寒才转花信。江城望极多愁思，前事恼人信寸。

湖海兴。算合付元龙，举白浇谈吻。凭高试问。问旧日王郎，依刘有地，何事赋幽愤。

沙头路，休记家山远近。宾鸿一去无信。沧波渺渺空归梦，门外北风凄紧。

乌帽整。便做得功名，难绿星星鬓。敲吟未稳。又白鹭飞来，垂杨自舞，谁与寄离恨。
代赠某将军 其二
岑徵（明代）

风静平沙万马鸣，危旗高捲阵云平。弯弓直挂扶桑树，按辔亲云细柳营。

天岳秋霜随杀气，洞庭春浪拥军声。幕中脱颖多奇士，慷慨何人效请缨。
既别诸故旧独黄希声往曲江凛议未回不及语离
戴复古（宋代）

别尽诸君不见君，客愁多似海南云。
一声何处离群雁，那向江村静处闻。
次韵
余观复（宋代）

榴簇殷红竹迸青，风惊檐玉一时鸣。
晚来幽趣无人解，流水声中看月行。
飞练亭
周光镐（明代）

百丈飞泉下翠峦，孤亭爽气到凭栏。吹来半壁银河水，泻出长凭碧海澜。

五月炎蒸过鸟道，千山雾雨起龙蟠。玉毫曾入长生殿，此地虚疑近广寒。
论语绝句 其四十五
张九成（宋代）

子云文不在兹乎，岂与常人论有无。兴丧亦皆天意尔，匡人于此莫如予。
仙兴
吴惟信（宋代）

宫殿高高在五云，鹤摇松露滴行人。洞门不放东风过，留得桃花一院春。
悟上人同过史氏隐居
仇远（元代）

经时少暇出郊游，野旷山遥易见秋。
只怪朝来多爽气，似缘我辈是清流。
荒台古井平芜湿，斜日西风乱叶愁。
莫笑田翁无款待，绿菱新摘酒新篘。
丹阳客舍示曾纡公衮
贺铸（宋代）

眼里铅华今日见，胸中冰炭几时除。
欲知老子消怀处，静夜青灯一卷书。
雨窗
宗粲（清代）

晚雨正潇潇，红窗坐寂寥。云低天在宇，风急水如潮。

砚喜螺香润，炉嫌麝炷消。卷帘频望霁，花事恐萧条。
涪川寄蒲舜美桐烟墨来试之良佳因成长句
晁公溯（宋代）

西风吹林秋日白，脩桐叶彫霣寒碧。霜馀结实凤不至，野人取之出膏液。

山中老翁颇喜事，买膏燃光归照室。旋收轻煤下玉杵，阴房掩翳烟不出。

泽麋解角麝荐香，严冬折胶天与力。律灰吹尽无裂文，外乾中坚介如石。

故人怜我贫嗜书，遗我一丸欣有得。空堂无风尘亦静，朝阳压窗书绕壁。

起临墨池洗砚试，入手已怪光夺漆。苍忙忽惊玄云晦，罨霭顿失寒松色。

徐嗟流落用失所，翰墨何由有勋绩。从军豪气吾岂能，倚马翩翩磨楯墨。

傍人笑言君勿疑，著书固属穷愁客。
题董宗禹园先志亭宗禹之父早失母万方求得之
陈与义（宋代）

作客古南阳，问俗仁孝敦。
坐读杜羔传，起访城西园。
伟哉是家事，作传堪千言。
当年怀橘处，华屋澹晓暾。
大松荫后楹，小松罗前轩。
风露所沐浴，千载当连根。
我已废蓼莪，感兹泪河翻。
叶声含三叹，送我出园门。
兰陵王（丁丑感怀和彭明叔韵）
刘辰翁（宋代）

雁归北。渺渺茫茫似客。春湖里，曾见去帆，谁遣江头絮风息。千年记当日。难得。宽闲抱膝。兴亡事，马上飞花，看取残阳照亭驿。

哀拍。愿归骨。怅毡帐何匹，湩酪何食。相思青冢头应白。想荒坟酹酒，过车回首，香魂携手抱相泣。但青草无色。

语绝。更愁极。漫一番青青，一番陈迹。瑶池黄竹哀离席。约八骏犹到，露桃重摘。金铜知道，忍去国，忍去国。
句
王嵒（宋代）

高僧惯来看，踏破绿苔纹。
题春归亭
唐庚（宋代）

沙际春光又是归，亭前景物故应奇。绿杨雅与清江称，残雪偏于碧嶂宜。

流水无凭何处去，东风有准不吾欺。芳菲栏槛无穷兴，消得新愁入鬓丝。
同陈给事林尚宝游毗陵胡舍人园
皇甫汸（明代）

并是仙舟下，因成金谷游。亭开一水曲，山隐百花幽。

繁圃春常驻，晴尊雨更留。那知龙卧意，犹绕凤池头。
次韵景彝春宴
梅尧臣（宋代）

法座初瞻户牖间，衮衣垂处见云山。
满斟玉酒传宣尽，齐插宫花拜赐闲。
红线织成庭下毯，明珠结出耳中环。
斗鸡旗底蓬蓬鼓，逐胜争名利害关。
雨后寒甚
陆游（宋代）

陂泽连山脚，风烟接海滨。孤鸿悲远客，残菊伴陈人。

酒尽瓶枵腹，炉寒客曲身。老翁殊耐事，一笑自回春。
奉和静成牡丹
释今足（明代）

天与芬芳色夺妍，含风和露静娟娟。无言自吐馨香意，微笑谁知婀娜传。

不入御园催丽句，独临精舍映枯禅。高枝若使能移接，绕座繁英出槛前。
太白峰
舒坦（宋代）

千峰下视尽儿孙，仙事寥寥不可闻。
长作人间三月雨，请看肤寸岭头云。
酹江月 赋玉鸂鶒薰炉赠数学刘文卿
王恽（元代）

客窗凉夕，问故家、何物能慰岑寂。都把龙涎三万斛，满贮宫池鸂鶒。

玉立琼洲，雪翻花臆，梦绕春江碧。看云失水，淋漓元气犹湿。

我昨拄杖敲门，主人情重，预报春消息。相对掀髯谈笑间，一缕飞云摇曳。

暖透天心，冷穿月窟，好个行窝客。金盘泻露，约君同醉秋月。
乘晓汲闻蛙鸣
韩淲（宋代）

起来片月尚朦胧，汲井开门露滴空。隐隐雾横山澹薄，蛙声犹在小池东。
汉将军柏歌
曹振镛（清代）

峨峨天封观，屹屹嵩阳宫。怒涛声沸沸，偃盖圆童童。

拿云攫雨恣奇怪，老皮张展横晴空。大者根坚介于石，小者枝舞神如龙。

独惜三株火其一，不然鼎足而峙天之中。当年树旁驻仙跸，千乘万骑群候从。

登坛拜将宠锡秩，直欲使尔任所冲。岂知将军不好武，静含秀色森古容。

回天转地自智勇，洗兵销甲何英雄。干耸十丈气郁郁，叶铺千叠光重重。

惟名与器不可假，讵要人爵贪天功。嗟尔将军柏，何如大夫松。

贞心共守壮貌古，劲节肯受头衔封。不惟其人惟其树，秦皇汉武将毋同。

可怜骊山一炬成焦土，茂陵有客悲秋风。岱松已亡叹枯朽，此柏无恙犹青葱。

我来为揖客，眺赏心神融。莫言将军何乃故，敢不封殖忘角弓。
折杨柳
韩上桂（明代）

折杨柳，杨柳牵连常在手。浩荡春光不自知，惨淡铅华那可久。

忆昨枝头雪未销，偷将媚眼逞娇娆。长安大道笼珠箔，小苑回廊映碧绡。

鸳鸯斗作银条脱，翡翠妆成金步摇。此日离亭惜春好，浪捲平林春满道。

已将蝶舞当徘徊，可奈莺歌生懊恼。春去亦无期，春心枉自知。

有条能拂带，无树不飏丝。渭水桥边萦玉缕，洛阳沟上妒蛾眉。

别后含颦谁共处，哽咽笛声悲作语。极目烟云望转迷，但看落絮空中举。

折尽长条不复春，祇馀疋马踏芳茵。此去江山无限恨，一路杨花照眼新。
踏莎行 有自东湖折得荷花一枝来者以小瓶贮置书室终日坐对爱而赋之
王慎中（明代）

绿水摇空，东湖岸浅。芙蓉弄色晴霞暖。一枝谁折到空斋，香从十里分来远。

花似多情，于人眷眷。不愁辞藕馀丝断。朱颜解自领薰风，疏帘镇日为高捲。
夜入栖贤
释今四（明代）

夜入栖贤谷，心知招隐泉。长桥金井上，寒月玉潭边。

归计从今日，高风忆往年。松门犹半启，待我一灯悬。
江南行
张潮（唐代）

茨菰叶烂别西湾，莲子花开犹未还。(犹未 一作：不见)
妾梦不离江上水，人传郎在凤凰山。
颂古九首·云门放洞山三顿棒二首
释梵言（宋代）

汗马功劳要立身，将军一等扫边尘。
全身只待英雄士，不遇英雄愁杀人。
张让三闻余不出枉视相唁且求作诗
郑孝胥（清代）

宴居何所念，一坐厉千劫。半年不出户，世变方岌岌。

初不知有汉，魏晋亡愈急。小园花事过，迸笋又戢戢。

绿深春已晚，惆怅风雨集。客来或见唁，不语久于邑。

张君素相重，文字积慧叶。染须事后生，愠色在眉睫。

彦回故名士，垂老乃被胁。我曹宜深戒，晚节且孤立。
寒山拾得赞 其一
释智愚（宋代）

爨下偷僧饭，崖根抱虎眠。懒吟长短句，来把梵书看。

真个看，牛皮也须穿。
题王远父所藏苏沧浪帖
赵蕃（宋代）

吾家旧物见君家，说起漂流屡叹嗟。
甚欲持归试摹写，不堪病眼已昏花。
风入松 其四 大舆上人四十有赠
曹尔堪（清代）

天宁寺里老藤枝，云板放参迟。南湖烟水浮千顷，疏愣畔、梧蓧参差。

麈尾能谈五觉，橛头同访三支。

身轻唯许瘦筇知，僧腊正强时。闲烧柏子香成篆，迦文外、儒墨兼师。

自愧石渠枯管，来赓松阁新诗。
端友和临要阁诗再次韵五首 其五
陈渊（宋代）

不将朝服换斑衣，正以亲年慰所期。却恐英名喧众口，未容莱子作儿嬉。
上黄参政寿七首 其五
许及之（宋代）

补衮工夫日线长，天教岳降傍新阳。都人拟看貂蝉出，亲受君王饮福觞。
郎官湖
郭祥正（宋代）

张公昔爱湖，湖名自公始。寥寥三百年，逢秋愈清泚。

移船菱荇香，游鱼数赪尾。回望武昌郭，楼台碧天里。

石照泻灵光，湖波皓如洗。此景绝世无，爱之心不已。

缅怀昔贤期，林表清风起。终当归结网，来此养衰鄙。
生生园十咏 其十 生生堂
陈恭尹（清代）

好生名大德，岂独在人为。楚虎曾分乳，冰禽亦护儿。

但期天下活，安问腹中饥。看子平生意，何忧鬓不丝。
茅山中人皆不饮泉水悉下汲于注壑又不善蓄佳茗住兹三日清苦之味颇未沾唇既归作三十韵以自解兼呈社中诸友
朱凯（元代）

情闲好品茶，性淡能辨水。江左几泓泉，勺勺定媸美。

浙右园焙栽，种种别妙理。七宝白云淳，石井剑池泚。

夐乎惠麓流，名下无虚士。金沙与于潜，实难为娣姒。

顾阳针芒如，他山麦颗比。斫射联吉祥，碧叶光薿薿。

唐贡接真珠，绿丛秀蕊蕊。串膏浪有名，生膏久亡矣。

当时境会亭，今也生荆杞。对景访遗踪，险峻屡曾履。

事须身所亲，趣在工夫里。正法陆生经，傍参诸野史。

竹炉与箬筐，相随无远迩。穷源汲水清，篝火烹旗紫。

应手倾入壶，蟹眼若浮蚁。甘腴胜醍醐，芳香夺兰芷。

杯面铺白花，盏底绝纤滓。醉目闭即舒，倦体卧还起。

诗腑常焦枯，七碗犹未已。同好唯两僧，合志只三子。

争新与斗奇，各尽胸中技。遂结夙世缘，任彼老饕訾。

寻真到华阳，岂以口腹恃。款食颇精丰，供饮何率尔。

漫呼出厨间，熟汤差可拟。噤呷润渴喉，敢将唇大哆。

吾社适闻之，笑我应见齿。明年再往兹，裹茗置行李。
颂古三十一首 其二十五
释安永（宋代）

这僧掩耳偷铃，云山将错就错。若是碧眼胡儿，别有反身一著。
东轩小室即事五首
曾几（宋代）

鼠迹印尘几，蜗涎篆书帷。
儿童勿除去，佳处正在兹。
人言有何好，此段真成痴。
俗子徒败意，幽怀定谁知。
石竹
文同（宋代）

蜂齧红蕊烂，虫啼碧丛短。
秋风略地起，惟有苍苔管。
村花晚（庚寅）
元稹（唐代）

三春已暮桃李伤，棠梨花白蔓菁黄。村中女儿争摘将，

插刺头鬓相夸张。田翁蚕老迷臭香，晒暴gqgQ熏衣裳。

非无后秀与孤芳，奈尔千株万顷之茫茫。

天公此意何可量，长教尔辈时节长。
王笔峰参政闻予归田有寄倚韵奉答
罗洪先（明代）

疏狂元恃主恩深，九死馀生荷德音。不为敝帷全旧马，岂容疏网纵羁禽。

篱花采采三秋色，江水悠悠万里心。此日白云迷世路，独烦问讯到深林。